Fit-8 t' Ottubru 1932 nannuwi Carmelo Mifsud Bonnici, magħruf bħala l-"Gross" dak iż-żmien Ministru tat-Teżor, kien għamel diskors biex fl-okkażjoni tal-kxif ta' lapida jikkommemora ż-żjara ta' awtur importanti. Fil-fatt illum, 21 ta' Novembru jaħbat il-mija u tmenin anniversarju minn meta Sir Walter Scott ġie f'pajjiżna. Fl-1831 dan il-kittieb mill-aqwa ġie jara kif dawn l-gżejjer ġew trasformati f'fortizza mill-Kavallieri ta' San Ġwann. Ġie jmiss l-istorja, l-arti, l-kultura li snin twal ta' din l-Ordni ħallewlna. Issa kien kollox għadda f'idejn ir-Renju Ingliż u għalhekk kien iktar faċili sabiex bnedmin bħalu jiġu hawn. Tiskanta x'lezzjonijiet tagħti l-istorja. Għandna wirt u patrimonju tant kbir li ftit minna jafu biħ, li però huwa magħruf ma' oħrajn, ma' dawk li jaqraw u jgħarfu li għandhom jiġu hawn. Għal min iħobb il-letteratura Ingliża jaf li huwa magħruf għal numru ta' novelli mill-iktar sbieħ. Waverley, Rob Roy u Ivanhoe huma wħud mill-iktar popolari. Skoċċiż imwieled fil-15 t' Awwissu 1771 u li miet sena wara li ġie għandna fil-21 ta' Settembru 1832 - t-tnejn dati marbuta mal-istorja tagħna. Żgur mhux forsi, is-swar ħallew l-marka tagħhom miegħu ukoll għax l-aħħar ħidma tiegħu kienet marbuta ma' novella ambjentata fl-Assedju l-Kbir li baqa ma wassalx sal-aħħar. Għex ġewwa dar mill-isbaħ, f'Abbotsford naturalment fl-Iskozja li tinsab ftit 'l isfel mill-belt kapitali Edinburgh li kelli x-xorti nżur jien ukoll ftit snin ilu. Post mill-isbaħ milli bil-passat li mingħajr ma trid, tħossok qed terġa tarah għaddej minn kamra għall-oħra. Kemm hija politika għaqlija li ma tinsiex il-passat u tieħu ħsieb tinvesti sabiex tippreserva dak li ħallew ta' qabilna. Kulhadd jaf li dan qegħdin nagħmluh il-ħin kollu.
Mhux Biss Politika